A. Slafkovský, poslanec: (2009-03-10):
Predsa treba hľadať riešenie, aby ten hluk mohol byť meraný, to ustanovenie v tom zákone, si myslím, je normálne, má európsky štandard, aby si raz do roka ten, kto hluk produkuje, si to aspoň orientačne zmeral. A pokiaľ by bol niekde v limite, mal by nejaký problém, tak nech je potom nejaký ďalší druhý krok, kde na to požiada Úrad verejného zdravotníctva, regionálny Úrad verejného zdravotníctva, aby mu to prišiel zmerať. Totižto ono to vôbec nie je také jednoduché pri tých pravidlách, aké máme dnes. A sú na to dve samostatné vyhlášky, ktoré v auguste 2007 aj ministerstvo prijalo, ale tieto vyhlášky veľmi nezjednodušujú ten spôsob merania. A možno ďalšou vyhláškou by sa dalo dosiahnuť to, aby sme sa priblížili aspoň troška úrovni Európskej únie, v ktorej v mnohých krajinách majú pracovníci miest a obcí kompetenciu zmerať úroveň hluku. A pokiaľ je to, ja poviem, mládenec na motorke s odrezaným výfukom alebo niekto, kto má na aute namontovaný špeciálny Abarth výfuk alebo klaksónom ruší pri výjazde z mesta, zdraví húkaním celé mesto ako zaoceánsky parník len preto, že vychádza kamión z mesta, majú možnosť to zmerať jednoducho, veľmi jednoducho zamestnanci obce. Preto si myslím, že by bolo treba skôr v rámci toho zákona hľadať riešenie, aby tí, ktorí ten hluk produkujú, aby si mohli orientačne svoju hladinu hluku zmerať a potom, ak by sa pohybovali niekde na hranici limitu, kde by sa blížili k tomu, že môžu dostať teoreticky pokutu od úradu pre verejné zdravie až do výšky 500-tisíc korún, aby si to teda nechali zmerať. Také jedno zmeranie stálo okolo 500 eur, zhruba, v prepočte na novú menu. Nie je to lacný špás, nedá si to merať každý. Ale zasa na druhej strane z osobnej skúsenosti viem, keď som prišiel upozorniť ako bývalý primátor mesta prevádzku, že je veľmi hlučná, majiteľ vyšiel von, vytiahol také niečo ako mobil, šťukol, ukázal, pozrite, hluk 41 decibelov, norma je 45 – a mohol som ísť preč. A nič viacej k tomu nepotreboval. Predsa hľadajme cestu v tom zákone, aby sme chránili občanov, nie aby sme tu chránili lobistické záujmové skupiny, ktoré prídu s tým, že im sa to nechce merať, pretože to stojí 15-tisíc korún. No tak hľadajme cestu, ako to vyriešiť! Veď na to doplatia len tí občania, ktorí v tom našom, v tých našich mestách a obciach žijú. Druhá vec je, že vcelku, už sa nechcem vyjadrovať k tomu, že tie mapy zhadzujete na obce a na samosprávne kraje, keď vláda deklarovala opakovane, že obciam už nepridá nič, keď im hodila na krk v rámci sociálnej starostlivosti 2,5 mld. korún a zobrala im, kríza im teda zoberie zhruba 7 mld. korún z rozpočtov a ešte dostanú aj takýto podarúnok, tak sa potešia. No ale keď ich chcete nahnevať, prosím, konajte tak, kľudne ich naštvite! Zaráža ma ešte jedna skutočnosť. V rámci toho rokovania pred dvoma rokmi na výbore mi bolo povedané, že budú hľadať cesty, ako to vyriešiť, aby sa to dalo merať jednoducho, aby sa k tomu zmeraniu aj obec mohla dostať cez obecnú políciu. Bohužiaľ, neprišlo k takej náprave, k takýmto ustanoveniam. Nie je možné, aby obec jednoducho hluk zmerala, pretože proces je taký, aký je, drží si nad tým monopol ruku, teda monopolnú ruku regionálny Úrad pre verejné zdravotníctvo s tým, že to ako nechce, nedávajú druhým možnosť sa k tomu vyjadriť alebo urobiť to. A samostatné meranie je taká záležitosť, že keď zavoláte, aby vám prišli odmerať hluk diskotéky alebo prevádzky, tak sa tam nainštalujú naprostred ulice, všetci vidia, čo sa deje, hneď sa hluk stiahne a oni nič nenamerajú. To je ako, to je bežný úkaz, že proste tam prídete a dopadnete tak, že vás vysmejú, že čo tu chcete, ako chcete napraviť nejaký problém s hlukom, však žiadny hluk predsa nie je, tak nech sa páči, merajte si. No to je taká absolútne neoperatívna situácia v zákone, akú tam máme, a nikto sa s tým na ministerstve nezaoberá, že je to niečo úplne nepredstaviteľné pre normálne fungovanie miest a obcí, kde toho hluku je mimoriadne, a tí, ktorí by to mohli vyriešiť, tak sa im vôbec k tomu legislatívno-technické prostriedky nedávajú. Zákon umožňuje obci objektivizovať takouto osobou, ktorá je odborne spôsobilá, ale keď to zmeria, tak výsledok musí poslať v rámci správneho konania na úrad pre regionálne zdravotníctvo. A namiesto toho, aby na mieste uložil pokutu, ja neviem, 100 eur alebo 1 000 eur, keď môže dostať 200, 300 za prekročenie rýchlosti, tak za hluk by takisto mohol dostať niekto kľudne 300 eur. Toto urobiť nemôže, musí to poslať na regionálny Úrad verejného zdravotníctva a tam sa to začne naťahovať, potulovať a nikdy sa to v podstate nedorieši. Záverom z môjho vystúpenia by som chcel povedať len toľko, že keďže otvárate tento zákon, ja som tu len v kocke naznačil problémy, s ktorými sa samosprávy v praxi stretávajú a veľmi by prijali, keby sa prijali také ustanovenia, ktoré im reálne umožnia odmerať hluk, pokutovať a dosiahnuť nápravu. Treba tam len nájsť strednú cestu a nepohybovať sa v kruhoch laboratórnych technických cvičení, keď chceme odmerať bežnú hlučnosť na ulici pred diskotékou. Ďakujem.